Imtella' Marzu 25, 2021 Madwar 80 familja se jingħataw l-għajnuna meħtieġa li tista' tlaħħaq sa €5,000 biex jużaw l-ilma b'mod aktar effiċjenti. L-għajnuna se tingħata minn persuni tekniċi li se jintbagħtu għand dawn il-familji biex jidentifikaw in-nuqqasijiet u anke xi ħsarat li jistgħu jwasslu għall-ħela tal-ilma. Din l-inizjattiva, b'investiment ta' €400,000, se ssir wara ftehim iffirmat bejn il-Kap Eżekuttiv tal-Aġenzija għall-Enerġija u l-Ilma Manuel Sapiano u d-Direttur tal-Caritas Anthony Gatt fil-preżenza tal-Ministru għall-Enerġija, l-Intrapriża u l-Iżvilupp Sostenibbli Miriam Dalli. Id-Direttur tal-Caritas Anthony Gatt qal li s-sena l-oħra l-Caritas ħadmet ma' aktar minn 1,300 familja li jinħtieġu l-għajnuna. Huwa sostna li permezz tal-professjonisti tagħha l-Caritas se tidentifika dawk li l-aktar li għandhom bżonn ħalli jibbenefikaw minn dan il-proġett. Il-Kap Eżekuttiv tal-Aġenzija għall-Enerġija u l-Ilma Manuel Sapiano qal li din hija waħda mill-miżuri soċjali li qed twettaq l-aġenzija waqt li tkun qed tiġbor aktar informazzjoni dwar l-użu tal-ilma ħalli jkunu mfassla inizjattivi simili. Il-Ministru Miriam Dalli qalet li dan huwa eżempju ieħor kif il-Gvern qed jisma' dak li qalet il-Caritas fir-rapport tagħha. Hija spjegat li permezz ta' dan il-ftehim il-Gvern se jgħin familji biex jifhmu kif jistgħu jużaw aħjar l-ilma u jnaqqsu l-ħela biex b'hekk iħallsu anqas f'dak li huma kontijiet tal-ilma.